એકાંતમાં અને પહોંચની બહાર રહેવું શર્મન જોશીને વધારે ગમે છે અને તે મિડિયાથી હંમેશાં દૂર રહેવાની કોશિશ કરે છે. સાધારણ રીતે બૉલીવુડના બીજા ઍક્ટરો પોતાના અંગત જીવનમાં શું ચાલી રહ્યું છે એ લોકોને જણાવવા ઉત્સુક હોય છે, પણ શરમન તેમની જેમ ચર્ચામાં આવવાનું ટાળે છે. શર્મન અત્યાર સુધી તેની પત્ની પ્રેરણા (પ્રેમ ચોપડાની દીકરી) અને બાળકો ખ્યાના, વાર્યાન અને વિહાન સાથે ભાગ્યે દેખાયો છે. જોકે તેની આગામી ફિલ્મ ‘ફેરારી કી સવારી’ રિલીઝ માટે તૈયાર છે ત્યારે તે વાત કરવા તૈયાર થયો હતો. બાંદરામાં તેના સીફેસિંગ ઘરમાં લીધેલા ઇન્ટરવ્યુમાં શર્મને સવાલો ટાળ્યા વગર જવાબો આપ્યા હતા.